Stori 59: ?From Wanem Deved i Mas Ronwe?
AFTA we Deved i kilim Golaeat i ded, Abnere we i komanda blong ami blong Isrel, i tekem Deved i go luk Sol. Sol i glad tumas long Deved. Hem i mekem hem i kam kapten blong ol soldia blong hem, mo i tekem hem i go stap long haos blong king.
Biaen, taem ol soldia oli stap kambak long wan faet we oli mekem long ol man Filistia, ol woman oli stap singsing se: ‘King Sol i kilim plante taosen man, be Deved i kilim plante plante taosen moa, i winim hem.’ I stat long taem ya, Sol i stap jalus, from we oli leftemap Deved i bitim Sol. Be Jonatan we i pikinini blong Sol, hem i no jalus. Hem i laekem Deved tumas, mo Deved tu i laekem Jonatan tumas. Ale tufala i mekem wan strong promes, se bambae tufala i fren gogo i no save finis.
Deved i gat gudhan blong plei miusik long hap, mo Sol i laekem blong lesin long miusik ya. Be wan dei, jalus i pulum Sol blong mekem wan samting we i nogud tumas. Taem Deved i stap plei miusik, Sol i karem wan spia, i traem blong sperem Deved i ded. Hem i se: ‘!Bambae mi sperem man ya i go pas long wol ya!’ Ale, hem i sakem spia, be Deved i mufwe long hem, nao spia i no kasem hem. Biaen, Sol i traem bakegen blong sperem Deved, be Deved i mufwe bakegen. Naoia Deved i save se hem i mas lukaotgud.
?Yu yu rimemba promes we Sol i bin mekem? Hem i bin talem se bambae hem i givim gel blong hem long man we i kilim Golaeat i ded. Ale, afta we sam taem i pas, Sol i talem long Deved se hem i save karem gel blong hem, Mikal. Be fastaem, hem i mas kilim i ded 100 man Filistia. !Tingbaot samting ya! Sol i wantem nomo se ol man Filistia oli kilim Deved i ded. Be oli no mekem olsem. Ale Sol i mas givim gel blong hem long Deved.
Wan dei, Sol i talem long Jonatan mo ol man blong wok blong hem se hem i wantem kilim Deved i ded. Be Jonatan i talem long papa blong hem se: ‘Papa, i nogud yu mekem wan samting nogud long Deved. Neva hem i mekem wan samting we i nogud long yu. Ol samting we hem i bin mekem oli givhan tumas long yu. Long taem ya we hem i kilim Golaeat, hem i rere blong letem laef blong hem. Mo taem yu yu luk samting ya, yu tu yu glad from.’
Sol i lesin long boe blong hem, mo hem i mekem wan strong promes se bambae hem i no kilim Deved i ded. Ale, oli singaot Deved i kam, mo oli tekem hem i kambak long king, blong i wok blong hem bakegen olsem fastaem. Be wan dei, taem Deved i stap plei miusik, Sol i sakem wan spia bakegen long Deved. Deved i mufwe, nao spia ya i go planem long wol. !Hemia namba tri taem we Sol i traem blong kilim Deved i ded! !Deved i luksave nao se hem i mas ronwe!
Long naet ya, Deved i go stap long prapa haos blong hem. Be Sol i sanem sam man oli go blong kilim hem i ded. Mikal i save plan blong papa blong hem. Ale hem i talem long man blong hem se: ‘Sipos yu no aot long ples ya long naet ya nomo, tumora, bambae yu ded.’ Long naet ya, Mikal i givhan long Deved blong i klaem i goaot long wan windo, i slakem hem i godaon long graon, nao Deved i ronwe. Blong klosap seven yia, Deved i mas haed olbaot long ol defdefren ples blong Sol i no faenem hem.
1 Samuel 18:1-30; 19:1-18.
Ol Kwestin
- ?From wanem Sol i jalus long Deved? ?Olsem wanem Jonatan we i pikinini blong Sol i gat defren fasin?
- ?Wanem i hapen wan dei taem Deved i stap plei miusik long hap?
- ?Sol i talem se Deved i mas mekem wanem bifo we hem i save karem gel blong hem Mikal? ?From wanem Sol i talem samting ya?
- ?Olsem pija i soem, taem Deved i stap plei miusik long hap, Sol i mekem wanem samting we hem i bin mekem tu taem finis?
- ?Olsem wanem Mikal i givhan blong sevem laef blong Deved? ?Biaen Deved i mas mekem wanem blong seven yia?
Sam narafala kwestin
- Ridim 1 Samuel 18:1-30.
?Olsem wanem lav we Jonatan i gat long Deved i olsem lav we “ol narafala sipsip” oli gat long ‘smol kampani’? (1 Saml. 18:1; Jon 10:16; Luk 12:32; Sek. 8:23)
Folem fasin blong bifo, Jonatan i mas tekem ples blong Sol olsem king. ?Be olsem wanem 1 Samuel 18:4 i soem se Jonatan i rere blong obei long king we God i jusum?
?Olsem wanem stori blong Sol i soem se jalus i save lidim man blong mekem bigfala sin? ?Samting ya i givim wanem woning long yumi? (1 Saml. 18:7-9, 25; Jem. 3:14-16)
- Ridim 1 Samuel 19:1-17.
?Olsem wanem Jonatan i putum laef blong hem long denja taem i talem tok ya long 1 Samuel 19:4, 5? (1 Saml. 19:1, 6)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn ayr_Latn tpi_Latn tpi_Latn tpi_Latn tpi_Latn tpi_Latn tpi_Latn szl_Latn tpi_Latn tpi_Latn tpi_Latn tpi_Latn tpi_Latn tpi_Latn